b'\n_START_ARTICLE_\nHrvatski narodni savez Bosne i Hercegovine\n_START_SECTION_\nPod vodstvom Marka Tadi\xc4\x87a\n_START_PARAGRAPH_\nHSS BiH i NHI zapo\xc4\x8deli su suradnju jo\xc5\xa1 u vrijeme lokalnih izbora 2004. Na tim izborima HSS BiH pokazao je uspon, a NHI znatan pad. Na op\xc4\x87im izborima 2006. HSS BiH je u koaliciji Hrvatsko zajedni\xc5\xa1tvo uspio dobiti zastupni\xc4\x8dko mjesto u Zastupni\xc4\x8dkom domu Parlamenta FBiH i dva izaslani\xc4\x8dka mjesta u Domu naroda Parlamenta FBiH. S druge strane, NHI u koaliciji s HSP-om \xc4\x90api\xc4\x87-dr. Juri\xc5\xa1i\xc4\x87 nije dobio niti jedno. Tako su mnogo ja\xc4\x8di HSS BiH i znatno oslabljeni NHI, zapo\xc4\x8deli pregovore oko ujedinjenja, \xc5\xa1to se dogodilo na ujedinjuju\xc4\x87em Saboru u Sarajevu 1. listopada 2007. Nova stranka nazvana je Hrvatska selja\xc4\x8dka stranka - Nova hrvatska inicijativa, a za predsjednika ujedinjene stranke izabran je dotada\xc5\xa1nji predsjednik HSS-a BiH Marko Tadi\xc4\x87._NEWLINE_Nakon ujedinjenja ipak nije do\xc5\xa1lo do ideolo\xc5\xa1kog pribli\xc5\xbeavanja dvaju stranaka. NHI je uglavnom \xc4\x8dinila liberalna ljevica, a HSS BiH centra\xc5\xa1i pu\xc4\x8dke orijentacije. Zbog spajanja ovih dviju stranaka razli\xc4\x8ditih ideologija, stranke su napustili brojni \xc4\x8dlanovi, od pojedinaca do cijelih ogranaka. Koalicija je naro\xc4\x8dito na\xc5\xa1tetila HSS-u BiH u Posavini gdje je HSS BiH bio znatno ja\xc4\x8di od NHI-a. Zbog ujedinjenja morali su se prihvatiti i brojni \xc4\x8dlanovi koje je izbacio HSS BiH. Na idu\xc4\x87im lokalnim izborima 2008. u Posavini je HSS-NHI zabilje\xc5\xbeio osipanje, pad, a potom i utrnu\xc4\x87e. Lokalni izbori 2008. pokazali su da neprincipijelno ujedinjenje nije prepoznato me\xc4\x91u bira\xc4\x8dkim tijelom kao pozitivno. Predsjednik stranke Tadi\xc4\x87 napustio je aktivnu politiku i Bosnu i Hercegovinu.\n_START_SECTION_\nPod vodstvom Ljiljane Lovri\xc4\x87\n_START_PARAGRAPH_\nKra\xc4\x87e vrijeme na njegovom polo\xc5\xbeaju bio je Ivan Krndelj, a njega je naslijedila Ljiljana Lovri\xc4\x87, koja je uspjela o\xc5\xbeivjeti stranku okre\xc4\x87u\xc4\x87i se politi\xc4\x8dkom pragmatizmu. Lovri\xc4\x87 je uspjela udvostru\xc4\x8diti broj podru\xc5\xbenica stranke, a broj \xc4\x8dlanstva pribli\xc5\xbeio se \xc4\x8detverocifrenom broju, s jasnom tendencijom rasta. No, stranka je ostala ideolo\xc5\xa1ki podijeljena, \xc5\xa1to je pokazao medijski nastup pojedinaca iz stranke. Predsjednik Glavnog odbora HSS-NHI-a Kre\xc5\xa1imir Zubak davao je znatno druk\xc4\x8dije konotirane izjave od predsjednice Lovri\xc4\x87, \xc5\xa1to je imalo zna\xc4\x8daj pred op\xc4\x87e izbore 2010. Op\xc4\x87e raspolo\xc5\xbeenje na terenu, kao i neke ankete, pokazivale su da je HSS - NHI tre\xc4\x87a stranka po snazi unutar hrvatskog korpusa. Osipanje HDZ-a 1990 u to vrijeme tako\xc4\x91er je u\xc4\x8dvrstilo ovaj polo\xc5\xbeaj HSS - NHI-a._NEWLINE_Izborni uspjeh HSS - NHI-a bio je bitan, ne samo za stranku, ve\xc4\x87 i za hrvatsku i bo\xc5\xa1nja\xc4\x8dku politi\xc4\x8dku scenu. Naklonost HSS - NHI-a mogla je biti presudna u sastavljanju vlade nakon op\xc4\x87ih izbora 2010. HDZ-u BiH bilo je bitno da se ne obrazuje nova marionetska vlada kojoj \xc4\x87e prividno davati legitimnost minorne hrvatske politi\xc4\x8dke stranke, dok je s druge strane SDP BiH o\xc4\x8dekivao upravo to._NEWLINE_Po\xc4\x8detkom 2010. politi\xc4\x8dki raskol unutar HSS - NHI-a postao je izra\xc5\xbeen. Sarajevski mediji zapo\xc4\x8deli su kampanju demoniziranja HDZ-a BiH i svih koji su imali odnose s njima, uklju\xc4\x8duju\xc4\x87i i predsjednicu Lovri\xc4\x87. U sklopu te kampanje, minornim hrvatskim politi\xc4\x8dkim strankama dan je veliki medijski prostor. HSS - NHI na\xc5\xa1ao se podijeljen izme\xc4\x91u "prohrvatskog" utjecaja iz Mostara i "probosanskog" iz Sarajeva._NEWLINE_Ta podijeljenost bila je izra\xc5\xbeena i u Predsjedni\xc5\xa1tvu HSS - NHI-a, uglavnom na liniji izme\xc4\x91u biv\xc5\xa1ih \xc4\x8dlanova HSS-a BiH i biv\xc5\xa1ih \xc4\x8dlanova NHI-a. Po\xc4\x8detkom godine, HDZ BiH predlo\xc5\xbeio je HSS - NHI-u potpisivanje "Sporazuma o strate\xc5\xa1koj suradnji" koji je trebao podrazumijevati suradnju dviju stranaka i da ne \xc4\x87e praviti koalicije koje nemaju legitimnost Hrvata. Lovri\xc4\x87 je predlo\xc5\xbeeni Sporazum dala \xc5\xbeupanijskim odborima i Glavnom odboru stranke na razmatranje. Svi \xc5\xbeupanijski odbori strane, osim onog iz \xc5\xbdupanije Zapadnohercegova\xc4\x8dke, koji je bio pod vodstvom Marija Karamati\xc4\x87a, prihvatili su ovaj Sporazum. Me\xc4\x91utim, Glavni odbor vo\xc4\x91en Zubakom odbio se izjasniti jer je Zubak procijenio da bi mogao biti prihva\xc4\x87en. Kako se pribli\xc5\xbeio rok za odgovor na ponudu za potpisivanje Sporazuma o strate\xc5\xa1koj suradnji, Lovri\xc4\x87 ga je na osnovi velikog odobrenja \xc5\xbeupanijskih odbora stranke, odlu\xc4\x8dila potpisati. Minute poslije, sarajevski mediji objavili su vijest da je Zubak izbavio predsjednicu Lovri\xc4\x87 iz stranke. Izbacivanje iz stranke podrazumijevalo je dirigirani unutarstrana\xc4\x8dki proces, fizi\xc4\x8dko onemogu\xc4\x87avanje predsjednice da u\xc4\x91e u prostorije stranke, te vi\xc5\xa1emjese\xc4\x8dnu trakavicu oko predavanja listi za izbore 2010.\n_START_SECTION_\nPod vodstvom Drage D\xc5\xbeambasa\n_START_PARAGRAPH_\nNakon izbacivanja Ljiljane Lovri\xc4\x87 iz stranke, zamjednik predsjednice stranke Ivo Nedi\xc4\x87 podnio je ostavku, a za obna\xc5\xa1atelja du\xc5\xbenosti predsjednika izabrane je Ante \xc4\x8colak. Dio \xc4\x8dlanstva napustio je HSS-NHI i zajedno s biv\xc5\xa1om predsjednicom obnavio HSS. Stranku je napustio i Ante Lozan\xc4\x8di\xc4\x87 koji je osnovao HSS Stjepan Radi\xc4\x87. Na \xc4\x8delo HSS-NHI, nakon izbornog debakla 2010. izabran je Drago D\xc5\xbeambas, koji nije uspio stranku izvesti iz krize, no stranku na okupu dr\xc5\xbeao je Zubak koji je jo\xc5\xa1 bio na \xc4\x8delu Glavnog odbora._NEWLINE_U nekoliko mjeseci rejting stranke pao je na nekada\xc5\xa1nju razinu NHI-a prije ujedinjenja s HSS-om BiH. Na op\xc4\x87im izborima 2010. stranka je osvojila samo tri zastupnika u \xc5\xbeupanijskim skup\xc5\xa1tinama. S vremenom su i ta tri zastupnika napustila stranku. HSS-NHI imao je svega nekolicinu op\xc4\x87inskih vije\xc4\x87nika i manji broj op\xc4\x87inskih organizacija. Nakon lo\xc5\xa1ih rezultata na lokalnim izborima 2012. ponovno dolazi do napu\xc5\xa1tanja \xc4\x8dlanstva, pa je HNS BiH imao svega desetak op\xc4\x87inskih vije\xc4\x87nika._NEWLINE_Na Saboru odr\xc5\xbeanom 14. prosinca 2013. HSS-NHI promijenio je naziv u Hrvatski narodni savez Bosne i Hercegovine (HNS BiH). Za predsjednika je izabran Drago D\xc5\xbeambas, za zamjenika predsjednika Ivo Nedi\xc4\x87, a za dopredsjednike Tomo Tomljenovi\xc4\x87, Alen \xc4\x86o\xc5\xa1kovi\xc4\x87 i Vinko Vukelja. Nakon toga zapo\xc4\x8dete su radnje na konsolidaciji i kadrovskom ja\xc4\x8danju, ali i s pregovorima o politi\xc4\x8dkoj suradnji s HDZ-om 1990.'